Anno dominice Incarnationis D CCCC VI, Indictione IX, mense Septembri, cum in nomine eiusdem omnium Salvatoris, ego Argrimus gratia et misericordia eius humilis sancte Lingonensis Ecclesie Episcopus, in eadem Ecclesiarum nostrarum matre residens, coram presentiam abbatum, archidiaconorumque, sacerdotum, canonicorum et monachorum et ceterorum totius ordinis nobis et ipsius Ecclesie nostre fidelium in publica diocesis nostre sinodo, pro modo possibilitatis, capacitatis et intelligentie nostre, causarum Ecclesiasticarum negocia, utilitates et rationes, equo libramine ponderarem, ponderata pertractarem, proposita diligenter discuterem, ac discussa legitimo fine stabilirem, et que distorta videbantur, in rectitudinis lineam, adiuvante sancta Trinitate, reducere satagerem. Inter cetera sollicitudinum nostrarum studia, et ea que ibi tandem sanctita et coram omnibus, qui presentes aderant, ventilata et correpta sunt. Cum de quarumdam Ecclesiarum nobis competentium et indignitati nostre commissarum, ruinis et destructionibus doleremus, et quomodo stare ac reedificare possent quereremus, ventum est ad Ecclesiam sancti martiris Vincentii, que in Divione castro nostro sita, nullius tamen diligentia custodiebatur, cooperiebatur aut aliquo modo emendabatur, sed rectore destituta pene iam adnichilabatur. Cui cum rectorem et restructorem querere cepissemus et quonammodo immeliorari posset peteremus, fidelis noster et cooperator nostre voluntatis et filius Ecclesie nostre Ratherius archidiaconus noster una cum nepote suo nomine Aldefrodo libenter se obtulit, dicens se, si nostrum haberet adjutorium, eam velle ad restaurandum suscipere et de propriis suis rebus, secundum suam possibilitatem, honorare. Quod cum fecissent et eidem Ecclesie, ex proprietate sua mansum unum, sicut in carta donationis insertum est, denominatum et exterminatum, cum mancipiis in eo commanentibus presentialiter contulissent et de eo per instrumentum cartarum eadem sancti Vincentii revestissent Ecclesiam. Ipsorum fuit petitio nostraque et omnium adherentium nobis consensus et voluntas, ut nos quoque, ex rebus auctoritatis nostre, aliquid largiremus, unde futuris temporibus eidem Ecclesia stare et aliquo modo melius subsistere posset. Dedimus ergo ad eamdem Ecclesiam, pro amore Dei et sancti Vincentij, atque pro remedio anime nostre et omnium precedentium et subsequentium nos, pontificum elemosina, mansum unum cum mancipiis in eo cum manentibus et omnibus ad ipsum aspicientibus quod est situm in Fontanis villa miliaro uno prope predictum Divionem castellum, ipsaque res cum ipsa Ecclesia et alio supra posito atrioque adiacenti, ipsis duobus Ratherio scilicet prefato fideli nostro, eiusque nepoti concessimus Aldefredo, ea causa et ratione, ut ipsam Ecclesiam, ad cunfugium et utilitatem suam habeant, eam denique Ecclesiam studiose ornare et construere studeant ipsisque rebus dum advixerunt usu potiantur fructuario: postque illorum dissessum cum omni inmelioratione ipsi Ecclesie profuture et... sine ulli perpetualiter remaneant contradictione et ut hec libertatis nostre concessio firmum futuris temporibus obtineat stabilitatis vigorem, manu nostra eam subter roborantes nostris quoque fidelibus firmandam tradidimus. Agrimus sancte Lingonensis Ecclesie humilis episcopus hoc scriptum relegi et in Christi nomine roboravi.